VEGA og Beatbox præsenterer

**Kissaway Trail indtager Ideal Bar**

*Indierockerne i Kissaway Trail er tilbage med et nyt album efter tre års pause som opfølger til den roste Sleep Mountain, hvorfra Google netop har brugt en sang til deres reklame. Mandag den 6. maj spiller bandet i Ideal Bar.*

**Nyt album i foråret**

Indierockerne i [Kissaway Trail](http://www.thekissawaytrail.com/) er endelig tilbage med en opfølger til deres roste album *Sleep Mountain*. Bandes tredje album, *Breach,* udkommer i løbet af foråret. Lyt til førstesinglen ”[Sarah Jevo](http://www.youtube.com/watch?v=jXGhPpOua4k)”, hvor trommeslagene spændstigt buldrer af sted under Søren Corneliussen og Thomas Fagerlunds karakteristiske vokaler.

*Breach* er produceret af Peter Katis (The National, Interpol med flere), der også producerede *Sleep Mountain*, så forhåbentlig er der flere medrivende melodier på vej fra det danske band. Sleep Mountian blev nemlig modtaget med flotte anmeldelser herhjemme, ligesom det skete i UK, hvor blandt andet NME gav albummet 8/10 og The Times kvitterede med 4/5. Og singlen ”[SDP](http://www.youtube.com/watch?v=KLSUY1zagck)” var blandt andet Ugens Uundgåelige hos P3.

**Musik til Google Glass-reklame**   
Sangen ”[New Lipstick](http://www.youtube.com/watch?v=sqiFrJaXvN0)” fra samme album er netop blevet brugt i Googles nye reklame for deres seneste gadget Glass, hvilket er et par briller med indbygget videokamera, GPS, email osv. Se præsentationsvideoen akkompagneret af Kissaway Trail [HER](http://www.youtube.com/watch?feature=player_embedded&v=v1uyQZNg2vE).

**Temper Trap support-tjans**

Kissaway Trail turnerede i forbindelsen med albumudgivelsen intensivt og fik også support-tjansen på australske Temper Traps tour. En tour der bragte danskerne gennem langt de fleste amerikanske stater. Responsen var så positiv, at de lokale medie efter at have oplevet de forskellige shows, kaldte koncerterne for dobbeltkoncerter i stedet for at kategorisere Kissaway Trail som supportband.

**Fakta om koncerten**   
Kissaway Trail (DK)   
Mandag den 6. maj kl. 21.00   
Ideal Bar, Enghavevej 40, 1674 Kbh. V  
80 kr. + gebyr   
Billetsalget starter senere i dag og kan købes via VEGAs hjemmeside, Billetnet og på posthuse.

*For yderligere oplysninger kontakt venligst*  
Bettina Balle   
Kommunikationsmedarbejder, VEGA, [bb@vega.dk](mailto:bb@vega.dk) - 3326 0959